【明報專訊】垃圾徵費延後至8月1日實施,環保署官員早前向市民解說呢項政策時,解答咗唔少疑問,亦引起過社會討論,包括助理署長胡勁欣(圖)提出嘅地拖棍論,「可以鋸開佢兩嚿放入指定袋」嘅說法就被立法會議員批評不切實際。噚日有網民喺討論區發文,話翻查網上政府電話簿嘅時候發現,呢名環保署官員嘅職位,由早前嘅助理署長變咗首席環保主任,懷疑佢係咪因為垃圾徵費言論被「降職」。
Emily翻查政府電話簿,發現胡勁欣現時嘅職位係首席環保主任(資源回收),屬於環保署廢物管理科資源回收組,而佢之前個職位屬於都市固體廢物收費政策科,現時嘅助理署長由吳文裕出任。
綜合多方消息,胡勁欣早前署任嘅助理署長(都市固體廢物收費),本身由政務主任出任,而胡勁欣並唔係政務主任,所以只係暫時署任,而自從環境及生態局改組後,呢個職位一度懸空,所以安排由胡勁欣署任助理署長一職,直至最近完成署任工作,先至重返原來嘅首席環保主任職級。